El CEIP Clara Campoamor rebrà la distinció al Mèrit Lingüístic aquest 2024, un referent de l'ensenyament educatiu en llengua valenciana a Paterna
13/09/2024

# El CEIP Clara Campoamor rebrà la distinció al Mèrit Lingüístic aquest 2024, un referent de l'ensenyament educatiu en llengua valenciana a Paterna

[![El CEIP Clara Campoamor rebrà la distinció al Mèrit Lingüístic aquest 2024, un referent de l'ensenyament educatiu en llengua valenciana a Paterna](/images/noticias/2024/09/ceip-campoamor.jpg)](/images/noticias/2024/09/ceip-campoamor.jpg)

13.09.2024

L'Alcalde de Paterna, Juan Antonio Sagredo, farà lliurament d'aquest reconeixement juntament amb les màximes distincions que atorga la ciutat com és la Insígnia d'Or de la Vila que es proposaran i s'aprovaran en la sessió plenària ordinària d'aquest mes de setembre, i que tindran lloc durant l'Acte Institucional que se celebrarà en el Gran Teatre Antonio Ferrandis amb motiu de la festivitat del 9 d'Octubre

L'Ajuntament de Paterna concedeix en aquest 2024 el premi del Mèrit Lingüístic al CEIP Clara Campoamor, coincidint amb el seu 50 aniversari, per la seua labor en la preservació, difusió i ensenyament de la llengua valenciana, sent un dels centres educatius de referència en l'ensenyament del valencià a la ciutat.

D'aquesta manera, aquest centre públic dedicat a la formació del cicle d'Infantil i Primària de Paterna ha sigut distingit en aquesta categoria en ser un dels primers centres escolars de la localitat que va apostar per la promoció de l'ús de la llengua valenciana dins del seu projecte educatiu amb un elevat percentatge per damunt d'altres llengües i que s'ha caracteritzat per metodologies molt innovadores durant el seu mig segle de trajectòria.

A més, el CEIP Clara Campoamor de Paterna, antigament conegut amb el nom de Col·legi Villar Palasí, va ser un dels primers centres que va fundar les Trobades d’Escoles en Valencià a la comarca de l'Horta Nord i ha apostat des del minut un per la inclusió educativa en el seu projecte educatiu.

L'Alcalde de Paterna, Juan Antonio Sagredo, serà l'encarregat de fer lliurament d'aquest guardó juntament amb les màximes distincions que atorga la ciutat com és la Insígnia d'Or de la Vila que reconeixen la contribució social i cultural de persones i entitats amb la ciutat de Paterna.

Uns reconeixements que s'aprovaran en la sessió plenària ordinària d'aquest mes de setembre i que s'atorgaran durant l'Acte Institucional que se celebrarà en el Gran Teatre Antonio Ferrandis amb motiu de la celebració del Dia de la Comunitat Valenciana.